ന്യൂനപക്ഷങ്ങളെ ആക്രമിക്കാന് മത തീവ്രവാദികള്ക്ക് ഭരണകൂടത്തിന്റെ മൗനാനുവാദം ഹിന്ദു ക്ഷേത്രത്തിന് നേരെയുണ്ടായ ആക്രമണത്തെ ശക്തമായി അപലപിച്ച് ഹിന്ദു ഐക്യവേദി തിരുവനന്തപുരം : പാകിസ്താനിലെ പഞ്ചാബ് പ്രവിശ്യയില് ഹിന്ദു ക്ഷേത്രത്തിന് നേരെ മതമൗലികവാദികള് നടത്തിയ ആക്രമണത്തെ ശക്തമായി അപലപിച്ച് ഹിന്ദു ഐക്യവേദി . രാജ്യത്ത് ഹിന്ദുക്കള് അടക്കമുള്ള ന്യൂനപക്ഷങ്ങളുടെ ആരാധനാലയങ്ങള് നിരന്തരം ആക്രമിക്കപ്പെടുകയാണെന്ന് ഹിന്ദു ഐക്യവേദി സംസ്ഥാന ജനറല് സെക്രട്ടറി ആര്.വി ബാബു പറഞ്ഞു. നിസാര സംഭവങ്ങള് ഊതി പെരുപ്പിച്ചാണ് മതമൗലികവാദികള് അക്രമങ്ങള് അഴിച്ചു വിടുന്നതെന്നും അദ്ദേഹം പറഞ്ഞു. മത സ്ഥാപനത്തില് എട്ട് വയസ്സുള്ള കുട്ടി മൂത്രമൊഴിച്ചു എന്നരോപിച്ചാണ് നൂറുകണക്കിന് ആളുകള് സംഘടിച്ച് ക്ഷേത്രം അടിച്ചുതകര്ത്തത്. പാകിസ്താന് പോലീസ് എട്ട് വയസ്സുകാരനെ അറസ്റ്റ് ചെയ്തു എന്ന വാര്ത്ത നടുക്കമുണ്ടാക്കുന്നുവെന്നും അദ്ദേഹം കൂട്ടിച്ചേര്ത്തു. ന്യൂനപക്ഷ മതങ്ങളില് പെട്ട പെണ്കുട്ടികളെ തട്ടി കൊണ്ടുപോയി ബലമായി അവരെ മതം മാറ്റി വിവാഹം കഴിക്കുന്ന വാര്ത്തകളും ഇതിനകം പുറത്ത് വന്നു .ഭരണകൂടത്തിന്റെ മൗനാനുവാദത്തോടെയാണ് മത തീവ്രവാദികള് അക്രമങ്ങള് അഴിച്ചു വിടുന്നത്. ന്യൂനപക്ഷങ്ങളുടെ മതസ്വാതന്ത്ര്യം അടിച്ചമര്ത്തപ്പെടുമ്ബോള് അവര്ക്ക് സുരക്ഷ ഒരുക്കേണ്ട ഭരണകൂടത്തിന്റെ നിലപാട് നിര്ഭാഗ്യവശാല് തീവ്രവാദികള്ക്ക് സഹായകമാവുന്നുവെന്നും അദ്ദേഹം പ്രതികരിച്ചു. ന്യൂനപക്ഷ മതസമൂഹങ്ങള്ക്ക് നേരെ പാകിസ്താനില് നടക്കുന്ന അക്രമങ്ങള്ക്കെതിരെ ഭാരതത്തിന്റെ നേതൃത്വത്തില് അന്താരാഷ്ട്ര സമ്മര്ദ്ദം ഉയര്ന്നു വരണമെന്ന് ഹിന്ദു ഐക്യവേദി ആവശ്യപ്പെടുന്നു. ഗാസയിലെ മുസ്ലീം ജനതയ ഇസ്രായേല് അടിച്ചമര്ത്തുന്നു എന്നാരോപിച്ച് കേരളത്തില് പ്രക്ഷോഭങ്ങള് നടത്താറുള്ള മനുഷ്യാവകാശ സംഘടനകളും സാംസ്കാരിക നായകരും പാകിസ്താനിലെ ന്യൂനപക്ഷ വേട്ട കണ്ടില്ലെന്ന് നടിക്കുന്നത് അങ്ങേയറ്റം പരിഹാസ്യമാണെന്ന് ബാബു പറഞ്ഞു.